कमलाको ह्याट्रिक स्वर्ण
नेपाल आर्मीकी कमला श्रेष्ठले नवौं राष्ट्रिय खेलकुद अन्तर्गत् भारोत्तोलनमा महिला ५९ केजीमुनिको स्पर्धामा लगातार तीन स्वर्णपदक जित्दै सोमबार ह्याट्रिक गरेकी छन् ।
पोखरा — नेपाल आर्मीकी कमला श्रेष्ठले नवौं राष्ट्रिय खेलकुद अन्तर्गत् भारोत्तोलनमा महिला ५९ केजीमुनिको स्पर्धामा लगातार तीन स्वर्णपदक जित्दै सोमबार ह्याट्रिक गरेकी छन् ।उद्योग वाणिज्य महासंघ कास्कीको हलमा सम्पन्न प्रतिस्पर्धामा २७ वर्षीया कमलाले स्न्याचमा ६८ केजी र क्लिन एन्ड जर्कमा ८५ केजी गरी कुल १ सय ५३ केजी भार उचाल्दै स्वर्ण पदकसहित ह्याट्रिक पूरा गरेकी थिइन् ।यसअघि उनले सातौं राष्ट्रिय खेलकुद २०७३ र आठौं संस्करण २०७६ मा पनि उही स्पर्धामा स्वर्ण जितेकी थिइन् ।‘आज यत्ति नै गर्छु भन्ने लक्ष्य थिएन, स्वर्ण जित्नेमात्रै थियो,’ भारोत्तोलनमा एक दशकअघि प्रवेश गरेकी उनले भनिन्, ‘नौ महिनाअघि बायाँ खुट्टामा डिसलोकेट भएपछि लगाएको स्टिल निकालेको छैन । त्यसैले लामो समय अभ्यास नै गरेकी थिइनँ । दुई महिनामात्रै तालिम गरेपछि राष्ट्रिय खेलकुदमा प्रतिस्पर्धा गरेकी हुँ । आफ्नो टिमलाई स्वर्णपदक दिलाउनमात्रै खेलेकी हुँ, यसमा सफल भइयो । सबैको इच्छा स्वर्णपदक जित्ने हुन्छ । यसमा पनि ह्याट्रिक गर्दा खुसी लागेको छ ।’उक्त स्पर्धामा पुलिसकी देवी कुमारी चौधरीले स्न्याचमा ५८ केजी र क्लिन एन्ड जर्कमा ७० केजी गरी कुल १ सय २८ केजी उचाल्दै रजत पदक जितिन् । आर्मीकी अस्मिता पुलामी मगरले स्न्याचमा ५३ केजी र क्लिन एन्ड जर्कमा ७० गरी कुल १ सय २३ केजी उठाउँदै कांस्य पदक हात पारिन् ।